
Skolekino Høsten 1973 


Med dette presenteres skolekinoens høstprogram for gruppe 1: elever 
over 16 år i gymnas, yrkes- og fagskolene, lærerskolen, sosialskolen og 
ungdomsskolens 10. klasse. 

Skolekinoen arrangerer i et samarbeid mellom Trondheim, Stjørdal og 
Steinkjer. 

Et programutvalg på hvert sted velger ut de filmene som skal vises. Dette 
utvalget består i Trondheim av adjunkt Kjell Uhlin Hansen og faglærer 
Torleif Langli (fra lærerorganisasjonene), stud.techn. Hans Skotte (fra 
Trondheim Filmklubb), journalist Johan Jensen (fra Trondheim Journa- 
listlag), Sigurd Aas, Roar Buchman og Jon Bratten (fra elevrådene) og 
direktør Willy Svarverud (fra Trondheim Kinematografer). 

HVORDAN BLI MEDLEM? 

Medlemskortene selges gjennom elevrådene og tillitsmennene i de enkelte 
klasser, og i kinoens billettluke når filmene settes opp. Også lærere og 
lektorer ved de samme skoler kan bli medlem av skolekinoen. 

Vi viser i alt 6 filmer. Medlemskortet koster kr. 10,— og gir adgang til 5 
av filmene etter valg. Medlemmer som ønsker å se alle 6 filmer betaler 
en billettpris på kr. 2,— for den siste filmen. Husk at medlemskortet må 
vises som legitimasjon. Det vil også bli vist en eller flere ekstraforestil- 
linger, hvor medlemskort i skolekinoen gir rett til moderasjon. Ta derfor 
godt vare på medlemskortet. 

HAR DU SETT FILMEN FØR? 

Mange har kanskje sett en eller to av filmene tidligere. Spesielt filmer 
som har stor kunstnerisk verdi eller skal danne grunnlag for en diskusjon, 
kan med fordel sees to eller flere ganger. Når en ser en film for annen 
gang, vil en få bedre tid til å studere detaljene og den kunstneriske 
verdien blir ofte større. Medlemskortet blir derfor ikke mindre verdifullt 
om du har sett noen av filmene tidligere. 

HØSTENS PROGRAM 

presenteres på de neste sidene. Forestillingstider m. v. vil bli kunngjort i 
inoenes annonser. Normalt vil forestillingene være kl. 16.30 i Trondheim 
og kl. 19.00 i Stjørdal og Steinkjer. 


«Easy Rider» er blitt stående som en 
av nøkkelfilmene i 1960-årenes film- 
produksjon, og grunnene til dette er 
mange. Først og fremst skyldes nok 
den fantastiske popularitet filmen opp- 
nådde at filmen tok «hippie-bevegelsens» 
livsholdning på kornet: flukten fra og 
opprøret mot normene til det industriali- 
serte, mekaniserte Amerika. Som et uttrykk for dette finner vi de to «ut- 
bryterne» Billy og Captein America, spilt av Peter Fonda og Dennis Hopper, 
som drar gjennom Sørvest- og Sørstatene på jakt etter «det virkelige 
Amerika» på sine kraftige motorsykler. 

En annen måte filmen vakte oppsikt på var selve produksjonsformen. 
Hopper og Fonda hadde forgjeves forsøkt å få en filmprodusent interes- 
sert i prosjektet, og besluttet seg da til å forsøke å greie innspillingen 
med egne midler på et budsjett på 300.000 dollar, eller tiendeparten av 
en normal produksjon. De hadde skrevet et rå-manus og ut fra dette 
startet de så innspillingen på vestkysten og improviserte mens de fulgte 
Billy og Captein America på deres ferd mot den dramatiske slutten i 
Sørstatene. Stikk i strid med alle dystre spådommer ble filmen en suksess, 
både kunstnerisk og ikke minst økonomisk — i løpet av kort tid spilte 
den inn 100 ganger det beløpet som opprinnelig var investert. 

Ikke minst dette siste førte til at filmen i løpet av få år fikk dusinvis av 
etterligninger — motorsykkel og hippies var plutselig blitt høyeste mote 
i Hollywood. Det er imidlertid verd å merke seg at ingen av etterligningene 
har greid å formidle det kraftige og oppsiktsvekkende som «Easy Rider» 
kom til å stå for. 

Trondheim: Mandag 10. — torsdag 13. september. 

Stjørdal: Mandag 17. september. 

Steinkjer: Torsdag 20. september. 

Ingmar Bergman tilhører de mest fei- 
rede filmregissører etter krigen. Han er 
kjent over hele verden og kunne for to 
år siden motta den eksklusive Irving 
Thalberg-prisen, filmkunstens Nobel-pris. 
Hans produksjon etter dette tyder på 
ingen måte at han har stagnert - ekte- 
skapsserien han produserte for fjernsyn 
og hans siste film «Viskningar och rop» har tvert i mot høstet sterkere 
ros enn noen av de andre arbeidene han har gjort i de siste ti årene. 
Bergman har arbeidet med film i snart 30 år, men den filmen han for 
alvor ble kjent i verdensmålestokk med, er «Jordbærstedet» fra 1957. 
Denne filmen regnes av mange fortsatt som hans mest betydningsfulle 

og den finsk/svenske filmteoretikeren og regissøren Jorn Donner hevder 
at det er en film som har hatt revolusjonerende innvirkning på filmkunsten. 
«Jordbærstedet» er en film om et menneskes oppgjør med seg selv i 
løpet av en eneste dag. Den 78-årige professoren Isak Borg, spilt av 
filmveteranen Victor Sjostrom, skal til universitetet i Lund for å utnevnes 
til æresdoktor. Etter en merkelig drøm som han ikke helt forstår, be- 
stemmer han seg for å bile dit i stedet for å ta fly, og han reiser sammen 
med sin svigerdatter Marianne. I løpet av denne reisen gjenopplever han 
bruddstykker av sin fortid, dels som drømmer, dels som syner — og alt 
han opplever på denne turen settes på en eller annen måte inn i dette 
kraftige oppgjøret med seg selv. Bergman greier å fprmidle disse synene 
på en uhyggelig levende måte, og i motsetning til hans senere filmer, 
er ikke symbolbruken så dominerende at det hindrer forståelsen av 
filmen. «Jordbærstedet» er forlengst utnevnt til «klassiker» innen filmen, 
men dette står ikke til hinder for at den fortsatt er en levende og gripende 
film. 

Trondheim: Mandag 24. — torsdag 27. september. 


Den unge Donald Shebibs debutfilm fra 
1970 «Goin’ Down the Road» er på man- 
ge måter et motstykke til «Easy Rider». 
— I likhet med de to motorsykkelheltene 
i «Easy Rider», bestemmer filmens to 
hovedpersoner, Peter og Joey, seg for 
å dra ut i verden — forskjellen består 
i at mens heltene i «Easy Rider» flykter fra storbyen og alt dens mas, 
setter Peter og Joey seg inn i raggarbilen sin for nettopp å dra inn til 
storbyen. 

De kommer fra et fattig utkantstrøk i Nova Scotia der det er godt med 
frisk luft, men dårlig med arbeid og millionbyen Toronto vinker med 
jobber, billige biler, farge-TV og flotte jenter. Etter noen begynnervanske- 
ligheter, der våre to helter temmelig fort får beskjed om hvilken plass 
de har på den sosiale rangstigen — som uvitende bondeknøler — finner 
de arbeid og begynner å finne seg til rette. Joey treffer ei grei jente 
som han temmelig snart «blir nødt til å gifte seg med» og finner ut at 
avbetalingssystemet er en grei måte å få alt han ønsket seg. Peter er mer 
mellomfornøyd — han har store drømmer om å komme seg opp og fram 
i samfunnet, å gjøre noe som betyr noe, og dette stemmer dårlig overens 
med den sesongjobben han har, uansett hvor godt betalt den måtte være. 
Så kommer da øyeblikket da de to oppdager at storbysamfunnet bare 
kan sette dem på porten når det ikke lenger har bruk for dem — og de 
står arbeidsløse midtvinters og alle fagre drømmer viker for det ene 


Stjørdal: Mandag 1. oktober. 
Steinkjer: Torsdag 4. oktober. 

viktige — å få en jobb. Fra dette punktet utvikler tingene seg dramatisk 
og det ender med at de en kald vintermorgen på ny sitter i raggarkjerra 
til Joey — «goin’ down the road» på flukt mot nye muligheter og vanske- 
ligheter lenger vest. 

Trondheim: Mandag 8. — torsdag 11. oktober. 

Stjørdal: Mandag 15. oktober. 

Steinkjer: Torsdag 18. oktober. 


Frankrikes Chaplin blir han kalt, Jaques 
Tati, og årsaken til dette er at hans 
gjennomgangsfigur, den vimsete Mon- 
sieur Hulot, i stor grad er en oppdatert 
modell av Chaplin tramp-type. 

I likhet med Chaplin går Tati inn for å 
servere humor iblandet en betydelig do- 
se sosial kritikk. Tilsynelatende er film- 
ene hans «blott til lyst», men etter at man har fått ledd fra seg, går det 
temmelig snart fram hva man har ledd av — de sinnssvake utvekstene 
i det industrialiserte moderne samfunn som vi selv hver dag går midt oppe i. 
«Play Time» starter i en av disse enorme nye glass-og-betong-byggene 
der allehånde kontorer er, og der travle mennesker yrer rundt som maur. 
Den ulenkelige Hulot finner seg dårlig til rette der og sprer forvirring 
og panikk over alt i sitt kjølvann. 

Filmen er en eneste lang rekke av «gags» og gir muligheter for alle 
latterutfoldelser fra den lette humring og til panisk gapskratt. Tati kjører 
en stram linje med regien som ikke tillater dødpunkter, noe som vel har 
bidratt til å gjøre ham til en av de mest populære filmskapere i Frankrike 
i dag. 

Trondheim: Mandag 22. — torsdag 25. oktober. 

Stjørdal: Mandag 29. oktober. 

Steinkjer: Torsdag 31. oktober. 

Janice 

J with SANOY RATCUFF 
Produced by TONY GARN ETT 
Directed by KENNETH LOACH 


Få filmer har vært i stand til å vekke 
en så kraftig og intens debatt som den 
britiske filmskaperen Ken Loach’ film 
om en ung pikes vei inn i uhelbredelig 
sinnslidelse. Loach har tidligere vært 
tilknyttet BBC, og var før denne filmen 
best kjent for den ypperlige filmen «Kes 
— haukungen». 

Filmens engelske tittel er «Family Life» eller «Familieliv» og denne tittelen 
forteller litt mer om hva Loach går kraftig til angrep på — familiens og 
samfunnets rolle i den ulykkelige Janice’s utvikling. Foreldrene hennes 
er stabile og hardt arbeidende og er fullstendig uten forståelse for de 
følelsesmessige problemer Janice står overfor. I stedet for å være den 


hjelp Janice kunne trengt, bidrar de til å forverre situasjonen for henne. 
Loach retter også et sviende angrep mot samfunnet representert ved 
sykehuset der Janice legges inn for behandling. Av prestisjehensyn av- 
brytes et terapi-prosjekt som tydeligvis kan hjelpe henne, og hun ut- 
settes for den tradisjonelle sjokkterapien som det viser seg har negativ 
effekt på henne. Etter at hun utskrives fra sykehuset tas det ingen 
spesielle hensyn, hun har pent å tilpasse seg til forutsetninger samfunnet 
setter og hun sløves ved tablettbruk — når hun så kommer inn på syke- 
huset igjen, er det for å bli værende der. 

Diskusjonens bølger gikk høyt etter at filmen var blitt vist her i landet, 
og det kune snart skille seg ut to grupper som sto skarpt mot hverandre. 
Den ene gruppen hevdet: «Det er mulig at slikt kan forekomme i England, 
men det kunne aldri skje her». Til dette svarer den andre gruppen: «Jo, 
det kan skje her, og det skjer hver dag i Norge. Vi har i dag i vår mentale 
helsepleie mange unge i nøyaktig samme situasjon og med de samme 
vansker som Janice». 

Trondheim: Mandag 5. — torsdag 8. november. 

Stjørdal: Mandag 12. november. 

Steinkjer: Torsdag 15. november. 

Den urettferdighet indianerne i Nord- 
Amerika er blitt utsatt for etter at den 
hvite mann trengte seg inn på deres 
territorier fra 1600-tallet og utover, er i 
løpet av det siste året blitt aktualisert 
gjennom okkupasjonen av Woundod 
Knee. Problemet er også behandlet i 
films form i de siste årene, gjennom 
filmer som tar parti for indianerne mot de hvite inntrengerne i motsetning 
til westernfilmens tradisjonelle diskriminering. To eksempler på slike 
filmer er «Soldier Blue» og «Little Big Man». 

Arthur Penns «Little Big Man» tar for seg det berømte slaget ved Little 
Big Horn i 1874, da general Custer og hans menn ble drept i et sioux- 
angrep. Tradisjonelt er general Custer blitt framstilt med helteglorie - 
ikke så i denne filmen: her møter vi en hensynsløs forfengelig morder av 
indianske kvinner og barn som til slutt får sin velfortjente straff. 
Handlingen skildres gjennom 112-åringen Dustin Hoffmann som i ung 
alder ble bortført av sioux-indianerne og oppdradd som indianer. Filmen 
skildrer hans oppvekst og liv fram til slaget, og dette er gjort med en 
saftig humor som gjør narr av de fleste mytene om det ville vesten. 

Trondheim: Mandag 19. — torsdag 22. november. 

Stjørdal: Mandag 26. november. 

Steinkjer: Torsdag 29. november. 

SKOLE KINO 


PROGRAM HØSTEN 1973 


Gruppe 2: 7.-9. klasse 


Skolekino Høsten 1973 


Med dette presenteres skolekinoens program høsten 1973 for gruppe 2: 
elever i 7.-9. klasse. 

Skolekinoen arrangeres i et samarbeid mellom Trondheim, Klæbu og 
Rana. 

HVORDAN BLI MEDLEM? 

Medlemskortene selges i kinoens billettluke når filmene settes opp. Med- 
lemskort selges også i Kinoenes forsalg, Sentrum kino, for de som ønsker 
å sikre seg medlemskort på forhånd. 

Også lærere kan bli medlem av skolekinoen. 

Medlemskortet koster kr. 4,— og gir adgang til alle 4 filmene. 

PROGRAMUTVALG 

Et programutvalg, appnevnt av Trondheim Skoleråd, godkjenner de filmene 
som skal vises. Elever og lærere både fra ungdomsskolen og barneskolen 
er representert i utvalget som for tiden består av adjunkt Kjell Bjønte- 
gård, elev Geir Myhre, adjunkt Andreas Kvande og elev Øyvind Kåre 
Pettersen, dessuten universitetslektor Per Øverland fra Fellerådet for 
foreldrerådene og direktør Willy Svarverud fra Trondheim Kinematografer. 

HAR DU SETT FILMEN FØR? 

Mange har kanskje sett noen av filmene tidligere. Spesielt filmer som har 
stor kunstnerisk verdi eller skal danne grunnlag for en diskusjon, kan 
med fordel sees to eller flere ganger. Når en ser en film for annen gang, 
vil en få bedre tid til å studere detaljene og den kunstneriske verdien 
blir ofte større. Medlemskortet blir derfor ikke mindre verdifullt om du 
har sett noen av filmene tidligere. 

HØSTENS PROGRAM 

presenteres på de neste sidene. Forestillingstider m. v. vil bli kunngjort 
i kinoannonsene. Normalt vil forestillingene være kl. 16.30. 


Hvem kjenner vel ikke den uheldige 
Baltus Brun, den sinte Sofie, kunstne- 
ren Schroeder, den intellektuelle Espen 
og sist, men ikke minst, fantomhunden 
Sniff — kort sagt den skrullete gjengen 
som kalles Knøttene? 

Her er den første helaftens tegnefilmen med disse figurene og den er 
blitt ønsket velkommen av Knøttene-fans over alt. Selvfølgelig byr det 
på visse problemer å overføre en serie som i hovedsaken baserer seg 
på korte, firebilders poeng til en spillefilm på 1 1/2 time. I denne filmen 
er det en «rammefortelling» om det hele: Baltus har helt uventet gått 
til topps i en stavekonkurranse og skal være med i finalen i hoved- 
staden! Innenfor denne rammen finner vi så en mengde kortere typiske 
Knøttene-episoder. Og det er mer enn en anledning for Baltus til å riste 
det store hodet sitt og sukke oppgitt: «Jeg gremmes!» 

Trondheim: Mandag 17. — torsdag 20. september. 

Heimdal: Torsdag 13. september. 

Rana: Mandag 24. — tirsdag 25. september. 

«ÅR 2001 - EN ROMODYSSÉ» 

Vi er i år 2001 — merkelige signaler er 
kommet fra Jupiter, og en romekspedi- 
sjon bestående av 3 vitenskapsmenn i 
dvale og 2 våkne drar sammen med 
computeren Hal ut for å utforske dette. 
Alt de vet er at dette har noe å gjøre 
med en mystisk monolitt i svart stein 
og denne monolitten skal komme til å 
spille en viktig rolle i den utrolige handlingen som så utspiller seg. 
Stanley Kubrick (som også laget «A Clockwork Orange») tar i denne 
filmen i bruk alle de tekniske midler man har til rådighet og resultatet 
i cinemascope er overveldende. Innspillingen ble gjort med vitenskaplige 
rådgivere fra det amerikanske NASA, som står bak de bemannede rom- 
ferdene, for at alt skulle kunne bli så autentisk som mulig. 

Kubrick gjør i stor grad bruk av klassisk musikk i sine filmer, og etter 
denne filmen ble faktisk forspillet til «Also Sprach Zarathustra» av den 
tyske komponisten Richard Strauss «pop» og oppnådde å komme på 
hitlistene. 

Trondheim: Mandag 8. — torsdag 11. oktober. 

Heimdal: Torsdag 4. oktober. 

Rana: Mandag 15. — tirsdag 16. oktober. 

«MOT VINDEN» 


Denne fantastiske fargefilmen fra heste- 
oppdrettmiljø i den sovjetiske Kirgiser- 
repubiikken er regissert og fotografert 
av Sergei Urusjevskij. Hovedpersoner er 
en hestekar og hans stolthet, hingsten 
Gulsary. 

Han kommer i opposisjon til kollektivet 
da han nekter å overlate hesten til kol- 
lektivformannen og sammen med Gulsary kjemper han hardt mot denne. 
Vi følger de dramatiske hendelsene i livet til de to, til Gulsary er blitt 
et gammelt slitt øk — og hestedriveren minnes hingstens storhetstid. 
Fotograferingen i denne filmen regnes som noe av det beste som er 
gjort i sin genre og som klimaks får vi den dramatiske rytterkonkurransen 
der alle kollektivets menn deltar i et halsbrekkende kappløp til hest. 

Trondheim: Mandag 29. oktober - torsdag 1. november. 

Heimdal: Torsdag 25. oktober. 

Rana: Mandag 5. — tirsdag 6. november. 

An-Magritt 

FARGER S WIDESCREEN • PRCCXACSJON: NORSK F1M *3 fl | 


Liv Ullmann og Arne Skouen har det 
til felles at de er norsk films internasjo- 
nalt kjente personligheter. Med Skouen 
som regissør, Liv Ullmann i hovedrollen, 
Ingmar Bergmans sjeffotograf Sven Ny- 
kvist bak kamera og Per Oscarsson i 
den viktige birollen som kølfogd Hed- 
strøm — var det tidlig klart at filmatiser- 


ingen av Johan Falkbergets «An-Magritt» var i de best tenkelige hender. 
At forventningene ble oppfylt, bar en enstemmig positiv presse bud om, 
likeså en fantastisk publikumsoppslutning. Filmberetningen om den fan- 
tastiske An-Magritt som kjørte malm like så godt som noen kar og til 
slutt ledet de utsultede malmkjørerne i en protestaksjon mot øvrigheten 
i Trondheim, er blitt til en fin og helstøpt forestilling. 

Liv Ullmann spiller i denne rollen på et meget stort register - fra opp- 
kjeftig og tøff malmkjørerske til den vakre «hedenske gudinnen» som 
Johannes Konstknekt forelsker seg i. Filmopptakene ble gjort på og 
omkring Røros og den dyktige naturfoiograferingen lar landskapet kom- 
me til sin fulle rett. 


Trondheim: Mandag 19. - torsdag 23. november. 
Fleimdal: torsdag 15. november. 

Rana: Mandag 26. - tirsdag 27. november. 

SKOLEKINO 


PROGRAM HØSTEN 1973 


Grpppe 3: 4.-6, klasse 


Trondheim Skolekino 


Med dette presenteres skolekinoens program høsten 1973 for gruppe 3: 
elever i 4.-6. klasse. 


HVORDAN BLI MEDLEM? 

Det vises 3 filmer i høst. 

Medlemskortet koster kr. 3,— og gir adgang til alle 3 filmene. 
Medlemskortene selges i kinoens billettluke når filmene settes opp. Med- 
lemskort selges også i Kinoenes forsalg, Sentrum kino, for de som ønsker 
å sikre seg medlemskort på forhånd. 

Også lærere kan bli medlemmer av skolekinoen. 


FORELDREKORT 

For foreldre eller andre foresatte som gjerne vil følge barna til kinoen 
er det adgang til å kjøpe «foreldrekort», som innebærer 50 % moderasjon 
i prisen. Hvert foreldrekort koster kr. 6,— og gir adgang til de samme 3 
filmene. 


PROGRAMUTVALG 

Et programutvalg, oppnevnt av Trondheim skoleråd, godkjenner de filmene 
som skal vises. Elever og lærere både fra ungdomsskolen og barneskolen 
er representert i utvalget, som for tiden består av adjunkt Kjell Bjønte- 
gård, elev Geir Myhre, adjunkt Andreas Kvande og elev Øyvind Kåre 
Pettersen, dessuten universitetslektor Per Øverland fra Fellesrådet for 
foreldrerådene og direktør Willy Svarverud fra Trondheim Kinematografer. 


HØSTENS PROGRAM 

presenteres på de neste sidene. Forestillingstider m. v. vil bli kunngjort 
i kinoannonsene. Normalt vil forestillingene være kl. 16.30. 


LANGBEIN I OLYMPISK FORM 

Sportersundt- Latter er sunderef 


Tegnefilmer hører med til de aller mest 
populære filmene og mest populær blant 
tegnefilmene er de som er signert av 
Walt Disney. Han har framfor noen an- 
nen gjort tegnefilmen kjent over hele 
verden, og de fleste av de figurene vi 
i dag finner i serieheftene hans, startet 
opprinnelig som tegnefilmfigurer. 

En slik figur er Langbein, eller «Goofy» som han heter på engelsk. Denne 
lange og kanskje litt dumme kameraten til Mikke Mus har lenge vært 
elsket av millioner tegnefilmentusiaster verden over. 

I denne filmen får vi en fortelling om hvordan de olympiske leker oppsto 
og andre emner fra sportens verden. Og når Langbein skal kaste seg 
over idrett med vanlig iver, kan noen og enhver tenke seg at det må bli 
en masse bråk. Om Langbein ikke blir verdensmester i noen idrettsgren, 
er han i hvert fall verdensmester i å rote seg opp i de mest fantastiske 
situasjoner. 


Trondheim: Mandag 3. — fredag 7. september. 
Heimdal: Torsdag 30. august. 

Rana: Mandag 10. — tirsdag 11. september. 


I denne spennende filmen får du an- 
ledning til å bli nærmere kjent med 
Japan. Det er et land som er lite kjent 
av oss nordmenn, selv om vi til daglig 
kjører rundt i japanske biler, hører på 
japansklagede radioer og fotograferer 
med japanske kameraer. 

Den 7 år gamle amerikanske gutten Tony 
blir plukket opp fra en flåte utenfor kysten av Japan etter et flystyrt. Han 
blir brakt i land av en fisker og hans sønn, Hiko. Tony og Hiko blir gode 
venner og finner på egen hånd ut at de vil forsøke å dra til Tokio for å 
finne Tonys foreldre. Da de er redde politiet, stikker de av før faren til 
Hiko får gitt beskjed om at Tony er funnet. Så følger eventyr på eventyr 
for de to guttene der de legger i vei gjennom Japan og hele tiden for- 
søker å unngå politiet. 


«PÅ FLUKT I JAPAN» 



På veien får de anledning til å oppleve noen av de mest berømte stedene 
i Japan og til slutt kommer de til den hellige byen Nara, der Tony endelig 
møter foreldrene sine. 

Trondheim: Mandag 15. — fredag 19. oktober. 

Heimdal: Torsdag 11. oktober. 

Rana: Mandag 22. — tirsdag 23. oktober. 


Gjest Baardsen, mannen som stjal fra 
de rike og ga til de fattige, er blitt en 
av de mest populære figurene som har 
levd på folkemunne i Norge. 

Han levde i forrige århundre og herjet 
over hele landet. Overalt var lensmenn 
og myndigheter på jakt etter ham, og 
flere ganger ble han også fanget og 
lagt i lenker. Men den som trodde at lenker og fengselsdører kunne holde 
på Gjest Baardsen, fikk tro om igjen — Gjest kom seg alltid fri. 

I denne filmversjonen er det Alfred Maurstad som spiller i rollen som 
Gjest. Vi får være med på mange dristige utflukter, der Gjest opptrer i 
alle mulige forkledninger fra gammel kone og til elegant bymann. Vi får 
også se noen av de fantastiske rømmingene fra fangenskap — blant 
annet flukten fra Rådstuekjelleren i Bergen, der Gjest satt lenket og 
boltet bak metertykke murer. 

Slutten kommer nok temmelig overraskende på de fleste, så den skal 
vi la være å røpe . . . 

Trondheim: Mandag 5. — fredag 9. november. 

Heimdal: Torsdag 1. november. 

Rana: Mandag 12. - tirsdag 13. november. 

TRONDHEIM 



SKOLEKINO 


PROGRAM HØSTEN 1973 


Gruppe 4: 1. — 3. klasse 



Trondheim Skolekino 


Med dette presenteres skolekinoens program høsten 1973 for gruppe 4: 
elever i 1.— 3. klasse. 


HVORDAN BLI MEDLEM? 

Det vises 3 filmer i høst. 

Medlemskortet koster kr. 3,- og gir adgang til alle 3 filmene. 
Medlemskortene selges i kinoens billettluke når filmene settes opp. Med- 
lemskort selges også i Kinoenes forsalg, Sentrum kino, for de som 
ønsker å sikre seg medlemskort på forhånd. 

Også lærere kan bli medlemmer av skolekinoen. 


FORELDREKORT 

For foreldre eller andre foresatte som gjerne vil følge barna til kinoen 
er det adgang til å kjøpe «foreldrekort», som innebærer 50 % modera- 
sjon i prisen. Hvert foreldrekort koster kr. 6,- og gir adgang til de 
samme 3 filmene. 


PROGRAMUTVALG 

Et programutvalg, oppnevnt av Trondheim Skoleråd, godkjenner de filmene 
som skal vises. Elever og lærere både fra ungdomsskolen og barne- 
skolen er representert i utvalget, som for tiden består av adjunkt Kjell 
Bjøntegård, elev Geir Myhre, adjunkt Andreas Kvande og elev Øyvind 
Kåre Pettersen, dessuten universitetslektor Per Øverland fra Fellesrådet 
for foreldrerådene og direktør Willy Svarverud fra Trondheim Kinemato- 
grafer. 


HØSTENS PROGRAM 

presenteres på de neste sidene. Forestillingstider m. v. vil bli kunngjort 
i kinoannonsene. Normalt vil forestillingene være kl. 16.30. 


«ARISTOKATTENE» 


Walt Disneys tegnere har laget denne 
muntre filmen om en kattefamilie i Paris 
for mange år siden. Moren blir kalt 
«Hertuginnen» og ungene Marie, Tou- 
louse og Berlioz. Hovmesteren i huset 
der de bor har fått høre at eieren, den 
snille Madame Bonfamilie som er vel- 
dig rik, har testamentert alle pengene 
sine til kattefamilien. Han legger nå planer for å få ryddet dem av veien. 
Men kattene har mange gode venner, først og fremst den berømte bak- 
gårdskatta 0’Malley og detektivmusa Roquefort og etter mange hendelser 
går det slik det skal gå — skurkene får sin straff og de snille får sin 
lønn. Men før dette skjer, er det ofte veldig spennende — og veldig mor- 
somt. Det morsomste står de gamle bikkjene Napoleon og Lafayette for 
— de kan nemlig godt like å jage en slem hovmester og gjør det til gagns! 
Musikken i filmen er også et kapitel for seg når 0’Malley og bakgårds- 
gutta svinger opp med bakgårdskattejazz så det riktig smeller i veggene! 
Filmen har norsk tale og sang. 

Trondheim: Mandag 10. — fredag 14. september. 

Heimdal: Torsdag 6. september. 

Rana: Mandag 17. — tirsdag 18. september. 



En ny og feiende festlig 
' WALT DISNEY- film med 
f^NORSKTALE og SANG 

ARISTOKIVnÉNE 



«BJURRA» 


På et nedlagt fiskevær i Lofoten kom- 
mer en dag tretten barn fra en internat- 
skole for å ha ferie sammen med vakt- 
mesteren på skolen og kona hans. Men 
så en dag er uhellet ute: vaktmester- 
kona, fru Pedersen, som står for mat 
og alt stell, brekker beinet og må på 
sykehus og barna får beskjed om å reise 
hjem igjen. 

Men da tar barna selv over styre og stell på øya. De lager avis, teater* 
og idrettslag. De forfatter en grunnlov og velger kommunestyre og presi- 
dent. I løpet av kort tid utvikler barnekolonien på Bjurra seg til en leve- 
dyktig kommune. 


IMIIRKA* 

FAMILIEFILM I FARGER 

ALDERSGRENSE 5 ÅR 


produsert av norsk film as 


Alt går bra inntil en fremmed mann kommer til øya for å kjøpe den og 
begynne med turisttrafikk. Bjurrakommunen står i fare, men kommune- 
styret bestemmer at øya skal reddes for enhver pris. Og så begynner 
kampen for å beholde Bjurra, og mer skal vi ikke røpe av handlingen. 
Filmen gikk opprinnelig som serie i norsk TV, men her er den i flotte 
farger og bredt kinolerret. Det er en film som på en gang er morsom, 
lærerik og spennende — og som viser at unger kan klare seg like godt 
som voksne, når de bare står sammen. 

Trondheim: Mandag 22. — fredag 26. oktober. 

Heimdal: Torsdag 18. oktober. 

Rana: Mandag 29. — tirsdag 30. oktober. 


«SVARTEPER OG TUSENFRYD» 

Denne filmen må nesten sees for at man 
skulle tro det: En film der alle hoved- 
rollene spilles av dyr! Disse dyrene lever 
i en by og har forskjellige yrker, grisen 
er snekkermester og høvler så sponen 
står, postbudet er en gasse som flott 
kjører rundt i bil, skogkatten er mu- 
sikkprofessor og spiller orgel, bulldog- 
gen er vertshusholder og røyker snadde, froskene kjører scooter og fox- 
terrieren er byens fotograf. 

Helten i filmen er byens dikter, den lille andungen Tusenfryd som på 
egen hånd legger i vei for å få tilbake den gode feens tryllestav som den 
onde trollmannen, silkeapen Svarteper, har stjålet. 

Filmen er fransk og det har selvfølgelig vært et enormt arbeid for å få 
disse dyrene til å spille alle disse rollene på en slik måte at vi virkelig 
tror det vi ser. 

Trondheim: Mandag 12. — fredag 16. november. 

Heimdal: Torsdag 8. november. 

Rana: Mandag 19. - tirsdag 20. november. 

